“เทวินทร์”พร้อมส่ง PTT เทรดพาร์ใหม่ทันทีหลังผถห.ไฟเขียว เร่งยื่นไฟลิ่งส่ง“PTTOR”เข้าตลาดฯ
"เทวินทร์" พร้อมส่ง PTT เทรดพาร์ใหม่ทันทีหลังผถห.ไฟเขียว เร่งยื่นไฟลิ่งส่ง “PTTOR” เข้าตลาดฯ คาดกระจายหุ้นได้ช่วงกลางปี 62
21 ก.พ. 2561

สืบเนื่องจากวานนี้ (20 ก.พ.61) เว็บไซต์ข่าวหุ้นออนไลน์ได้มีการรายงานข่าวว่า ที่ประชุมคณะกรรมการ บริษัท ปตท. จำกัด (มหาชน) หรือ PTT มีมติอนุมัติการปลี่ยนแปลงมูลค่าหุ้นที่ตราไว้ (พาร์) จากหุ้นละ 10 บาท เป็นหุ้นละ 1 บาท เพื่อเสริมสภาพคล่องให้แก่หุ้นของบริษัท โดยมติดังกล่าวจะเสนอต่อที่ประชุมสามัญผู้ถือหุ้นประจำปี 2561 ในวันที่ 12 เม.ย. เพื่อพิจารณาอนุมัติต่อไป
ทั้งนี้ ภายหลังจากการการเปลี่ยนแปลงมูลค่าหุ้นที่ตราไว้จำนวน 28,562,996,250 บาท จากทุนที่ออกและชำระแล้ว จำนวน 28,562,996,250 บาท ตามมูลค่าที่ตราไว้ หุ้นละ 1 บาท จะส่งผลให้ PTT มีจำนวนหุ้นเพิ่มขึ้นเป็น 28,562,996,250 หุ้น จากเดิมมีจำนวน 2,856,299,625 หุ้น
ล่าสุด ในวันนี้ (21 ก.พ.61) นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ PTT เปิดเผยว่า หากผู้ถือหุ้นมีมติอนุมัติให้ปรับเปลี่ยนมูลค่าที่ตราไว้ (พาร์) ใหม่ที่หุ้นละ 1 บาท จากราคาพาร์เดิม 10 บาท ตามที่ฝ่ายบริหารนำเสนอ คาดจะเริ่มเข้าซื้อขายในราคาพาร์ใหม่ได้ภายในช่วงปลายเดือน เม.ย.- ต้น พ.ค.นี้
ขณะที่เดียวกัน แผนการเสนอขายหุ้นสามัญของ บริษัท ปตท.น้ำมันและการค้าปลีก จำกัด (PTTOR) ต่อประชาชนทั่วไปเป็นครั้งแรก (IPO) และการนำ PTTOR เข้าจดทะเบียนในตลาดหลักทรัพย์นั้น คาดจะยื่นแบบแสดงรายการข้อมูล (ไฟลิ่ง) ต่อคณะกรรมการกำกับหลักทรัพย์และตลาดหลักทรัพย์ (ก.ล.ต.) ภายในช่วงปลายปีนี้ และกระจายหุ้นได้ในช่วงกลางปี 62